ประกาศกระทรวงการคลัง
เรื่อง
การกำหนดระบบการชำระเงินภายใต้การกำกับ[๑]
 

อาศัยอำนาจตามความในมาตรา ๑๖
แห่งพระราชบัญญัติระบบการชำระเงิน พ.ศ. ๒๕๖๐ รัฐมนตรีว่าการกระทรวงการคลังโดยคำแนะนำของธนาคารแห่งประเทศไทยออกประกาศกำหนดให้บริการการชำระเงินที่มีลักษณะตามที่ระบุไว้ในประกาศนี้
เป็นบริการการชำระเงินภายใต้การกำกับ

ข้อ ๑ ในประกาศนี้
บัตรเครดิต หมายความว่า
บัตรอิเล็กทรอนิกส์ที่ผู้ประกอบธุรกิจออกให้แก่ผู้ใช้บริการเพื่อใช้ชำระค่าสินค้า
ค่าบริการ หรือค่าอื่นใด แทนการชำระด้วยเงินสด หรือเพื่อใช้เบิก ถอน โอน หรือทำธุรกรรมอื่นใดที่เกี่ยวกับเงิน
และผู้ประกอบธุรกิจจะเรียกให้ผู้ใช้บริการชำระเงินในภายหลัง
บัตรเดบิต หมายความว่า
บัตรอิเล็กทรอนิกส์ที่ผู้ประกอบธุรกิจออกให้แก่ผู้ใช้บริการเพื่อใช้ชำระค่าสินค้า
ค่าบริการ หรือค่าอื่นใด แทนการชำระด้วยเงินสด หรือเพื่อใช้เบิก ถอน โอน หรือทำธุรกรรมอื่นใดที่เกี่ยวกับเงิน
ตามมูลค่าของเงินที่ผู้ใช้บริการได้ฝากไว้กับผู้ประกอบธุรกิจ
บัตรเอทีเอ็ม หมายความว่า
บัตรอิเล็กทรอนิกส์ที่ผู้ประกอบธุรกิจออกให้แก่ผู้ใช้บริการเพื่อใช้เบิก ถอน โอน
หรือทำธุรกรรมอื่นใดที่เกี่ยวกับเงิน ตามมูลค่าของเงินที่ผู้ใช้บริการได้ฝากไว้กับผู้ประกอบธุรกิจ
การให้บริการรับชำระเงินด้วยวิธีการทางอิเล็กทรอนิกส์ หมายความว่า
การให้บริการรับชำระเงินด้วยวิธีการทางอิเล็กทรอนิกส์แทนผู้ขายสินค้าหรือผู้ให้บริการหรือเจ้าหนี้
ได้แก่ การให้บริการแก่ผู้รับบัตรการให้บริการสนับสนุนบริการแก่ผู้รับบัตร
และการให้บริการรับชำระเงินแทน
การให้บริการแก่ผู้รับบัตร (Acquiring) หมายความว่า
การให้บริการรับชำระเงินด้วยบัตรอิเล็กทรอนิกส์
โดยการรับส่งข้อมูลการชำระเงินทางอิเล็กทรอนิกส์จากบัตรอิเล็กทรอนิกส์ไปยังผู้ประกอบธุรกิจระบบเครือข่ายบัตรเพื่อส่งข้อมูลต่อไปยังผู้ออกบัตร
และจะจ่ายเงินค่าสินค้าหรือค่าบริการให้แก่ผู้ขายสินค้า หรือผู้ให้บริการ
หรือผู้ประกอบธุรกิจสนับสนุนบริการแก่ผู้รับบัตร
ซึ่งมีสัญญาระหว่างกันว่าจะรับชำระราคาสินค้าหรือบริการด้วยบัตรอิเล็กทรอนิกส์ตามเงื่อนไขที่ตกลงกัน
การให้บริการสนับสนุนบริการแก่ผู้รับบัตร (Payment Facilitating)
หมายความว่า
การให้บริการรับชำระเงินด้วยบัตรอิเล็กทรอนิกส์
โดยการรับส่งข้อมูลการชำระเงินทางอิเล็กทรอนิกส์จากบัตรอิเล็กทรอนิกส์ไปยังผู้ประกอบธุรกิจบริการแก่ผู้รับบัตร
หรือผู้ประกอบธุรกิจสนับสนุนบริการแก่ผู้รับบัตรรายอื่น แล้วแต่กรณี
และจะจ่ายเงินค่าสินค้าหรือค่าบริการให้แก่ผู้ขายสินค้าหรือผู้ให้บริการ
หรือผู้ประกอบธุรกิจสนับสนุนบริการแก่ผู้รับบัตรรายอื่น
ซึ่งมีสัญญาระหว่างกันว่าจะรับชำระราคาสินค้าหรือบริการด้วยบัตรอิเล็กทรอนิกส์ตามเงื่อนไขที่ตกลงกัน
การให้บริการรับชำระเงินแทน หมายความว่า
การให้บริการรับชำระเงินทางอิเล็กทรอนิกส์แทนผู้ขายสินค้าหรือผู้ให้บริการหรือเจ้าหนี้
โดยผู้ประกอบกิจการขายสินค้าหรือให้บริการหรือเจ้าหนี้มีสัญญาแต่งตั้งหรือว่าจ้างให้ผู้ประกอบธุรกิจรับชำระค่าสินค้าหรือค่าบริการแทนตน
การให้บริการโอนเงินด้วยวิธีการทางอิเล็กทรอนิกส์ หมายความว่า
การให้บริการที่ผู้ประกอบธุรกิจได้รับเงินมาจากผู้ใช้บริการเพื่อโอนเงินต่อไปยังผู้รับโอนเงิน
หน่วยงานของรัฐ หมายความว่า กระทรวง ทบวง กรม
ส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่น
หน่วยงานอิสระของรัฐ และหน่วยงานอื่นตามที่ธนาคารแห่งประเทศไทยประกาศกำหนด

ข้อ ๒ การประกอบธุรกิจให้บริการการชำระเงิน
ที่มีลักษณะหรือประเภทการให้บริการดังต่อไปนี้
เป็นบริการการชำระเงินภายใต้การกำกับที่ต้องขออนุญาต
๒.๑ การให้บริการบัตรเครดิต บัตรเดบิต หรือบัตรเอทีเอ็ม
เว้นแต่การให้บริการบัตรเครดิตที่ใช้เพื่อชำระค่าสินค้า
ค่าบริการหรือค่าอื่นใดอันเป็นธุรกิจของตนเอง
หรือธุรกิจภายใต้ระบบแฟรนไชส์เดียวกัน
๒.๒ การให้บริการเงินอิเล็กทรอนิกส์
เว้นแต่การให้บริการเงินอิเล็กทรอนิกส์ที่มีลักษณะอย่างใดอย่างหนึ่ง ดังต่อไปนี้
๒.๒.๑ เพื่อใช้ชำระค่าสินค้า ค่าบริการ
หรือค่าอื่นใดแก่ผู้ขายสินค้าหรือผู้ให้บริการเพียงรายเดียว
๒.๒.๒ เพื่อใช้ชำระค่าอาหาร หรือเครื่องดื่มภายในศูนย์อาหาร
๒.๒.๓ เพื่อใช้ชำระค่าสินค้า ค่าบริการ
หรือค่าอื่นใดแก่ผู้ขายสินค้าหรือผู้ให้บริการหลายราย
ที่มียอดเงินรับล่วงหน้าคงค้างรายเดือน เฉลี่ย ๖ เดือนย้อนหลัง ต่ำกว่า ๕๐ ล้านบาท
และมีลักษณะใดลักษณะหนึ่งเพียงลักษณะเดียว ดังต่อไปนี้
(๑)
เพื่อใช้ชำระค่าสินค้าหรือค่าบริการประเภทใดประเภทหนึ่งเป็นการเฉพาะที่กำหนดไว้ล่วงหน้าหรือเป็นธุรกิจภายใต้ระบบแฟรนไชส์เดียวกัน
(๒)
เพื่อใช้ชำระค่าสินค้าหรือค่าบริการแก่ร้านค้าที่อยู่ภายในสถานที่หรือบริเวณเดียวกัน
(๓)
เพื่อใช้ชำระค่าสินค้าหรือค่าบริการแก่ร้านค้าที่ผู้ประกอบธุรกิจถือหุ้นโดยทางตรงในบริษัทนั้นเกินกว่าร้อยละ
๕๐
๒.๒.๔ เพื่อใช้ชำระค่าสินค้าหรือค่าบริการดิจิทัล (Digital Content) ซึ่งเป็นบริการที่อยู่ภายใต้การกำกับดูแลของคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติตามกฎหมายว่าด้วยการประกอบกิจการโทรคมนาคม
๒.๓ การให้บริการรับชำระเงินด้วยวิธีการทางอิเล็กทรอนิกส์ ได้แก่
๒.๓.๑ การให้บริการแก่ผู้รับบัตร (Acquiring)
๒.๓.๒ การให้บริการสนับสนุนบริการแก่ผู้รับบัตร (Payment Facilitating)
๒.๓.๓ การให้บริการรับชำระเงินแทน
เว้นแต่การให้บริการตามข้อ ๒.๓.๑ ถึง ๒.๓.๓ ที่มีลักษณะใดลักษณะหนึ่ง
ดังต่อไปนี้
(๑) การให้บริการรับชำระเงินค่าสินค้า ค่าบริการ หรือค่าอื่นใดภายในธุรกิจของตนเอง
(๒) การให้บริการแก่ผู้รับบัตรโดยรับบัตรที่ตนเองเป็นผู้ออกบัตร
(๓) การให้บริการรับชำระค่าสินค้าหรือบริการดิจิทัล (Digital Content) ซึ่งเป็นบริการที่อยู่ภายใต้การกำกับดูแลของคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติตามกฎหมายว่าด้วยการประกอบกิจการโทรคมนาคม
๒.๔ การให้บริการโอนเงินด้วยวิธีการทางอิเล็กทรอนิกส์
ที่เป็นการโอนเงินระหว่างบัญชีเงินฝากธนาคารของผู้โอนและผู้รับโอน (Fund Transfer) หรือการโอนเงินระหว่างผู้โอนและผู้รับโอนที่ไม่มีบัญชีเงินฝากธนาคารทั้งสองฝ่ายหรือมีเพียงฝ่ายใดฝ่ายหนึ่ง
(Money Remittance) ทั้งนี้ ไม่ว่าจะเป็นการโอนเงินในประเทศหรือระหว่างประเทศ
ทั้งนี้ ลักษณะการให้บริการตามวรรคหนึ่ง
ไม่รวมถึงลักษณะการให้บริการที่หน่วยงานของรัฐหรือสหกรณ์ซึ่งให้บริการแก่สมาชิกตามกฎหมายว่าด้วยสหกรณ์เป็นผู้ให้บริการ

ข้อ ๓ การประกอบธุรกิจให้บริการการชำระเงิน
ที่มีลักษณะหรือประเภทการให้บริการดังต่อไปนี้
เป็นบริการการชำระเงินภายใต้การกำกับที่ต้องขอขึ้นทะเบียน
๓.๑ การให้บริการเงินอิเล็กทรอนิกส์เพื่อใช้ชำระค่าสินค้า ค่าบริการ
หรือค่าอื่นใดแก่ผู้ขายสินค้าหรือผู้ให้บริการหลายรายที่มีลักษณะใดลักษณะหนึ่งเพียงลักษณะเดียวตามที่กำหนดไว้ในข้อ
๒.๒.๓ และมียอดเงินรับล่วงหน้าคงค้างรายเดือน เฉลี่ย ๖ เดือนย้อนหลัง ตั้งแต่ ๕๐
ล้านบาทขึ้นไป
๓.๒ การให้บริการบัตรเครดิต บัตรเดบิต หรือบัตรเอทีเอ็ม การให้บริการเงินอิเล็กทรอนิกส์
การให้บริการรับชำระเงินด้วยวิธีการทางอิเล็กทรอนิกส์
และการให้บริการโอนเงินด้วยวิธีการทางอิเล็กทรอนิกส์ที่ต้องขออนุญาตตามข้อ ๒
หรือขึ้นทะเบียนตามข้อ ๓.๑ และผู้ประสงค์จะประกอบธุรกิจดังกล่าว
ได้นำนวัตกรรมซึ่งนำเทคโนโลยีใหม่มาใช้และอยู่ระหว่างการทดสอบการให้บริการตามหลักเกณฑ์หรือแนวปฏิบัติที่ธนาคารแห่งประเทศไทยกำหนดเกี่ยวกับการเข้าร่วมทดสอบและพัฒนานวัตกรรมที่นำเทคโนโลยีใหม่มาสนับสนุนการให้บริการทางการเงิน
(Regulatory Sandbox)
ทั้งนี้
ผู้ประกอบธุรกิจที่ประสบผลสำเร็จจากการทดสอบตามแนวปฏิบัติของธนาคารแห่งประเทศไทยแล้ว
แต่มีความประสงค์ที่จะให้บริการการชำระเงินภายใต้การกำกับตามขอบเขตที่ได้แจ้งไว้ขณะทำการทดสอบ
หรือได้รับความเห็นชอบจากธนาคารแห่งประเทศไทยว่ายังคงให้บริการอยู่ในวงจำกัด
ให้การขึ้นทะเบียนนั้นยังคงมีผลใช้บังคับได้ต่อไป
ทั้งนี้ ลักษณะการให้บริการตามวรรคหนึ่ง
ไม่รวมถึงลักษณะการให้บริการที่หน่วยงานของรัฐ หรือสหกรณ์ซึ่งให้บริการแก่สมาชิกตามกฎหมายว่าด้วยสหกรณ์เป็นผู้ให้บริการ

ข้อ ๔ ผู้ซึ่งให้บริการเงินอิเล็กทรอนิกส์ที่ได้รับการยกเว้นตามข้อ
๒.๒.๓ หากภายหลังมียอดเงินรับล่วงหน้าคงค้างรายเดือน เฉลี่ย ๖ เดือนย้อนหลัง
ตั้งแต่ ๕๐ ล้านบาทขึ้นไป ซึ่งเข้าข่ายที่ต้องขึ้นทะเบียนตามข้อ ๓.๑
หากประสงค์จะประกอบกิจการต่อไป ให้ยื่นคำขอขึ้นทะเบียนต่อธนาคารแห่งประเทศไทยภายใน
๓๐ วันนับแต่วันที่ทราบว่ามียอดเงินรับล่วงหน้าถึงเกณฑ์ที่กำหนด ทั้งนี้
เมื่อได้ยื่นคำขอขึ้นทะเบียนแล้ว
ให้ดำเนินกิจการต่อไปได้จนกว่าธนาคารแห่งประเทศไทยจะมีคำสั่งเป็นอย่างอื่น

ข้อ ๕ ผู้ซึ่งให้บริการการชำระเงินที่มีลักษณะตามหลักเกณฑ์ที่กำหนดให้ต้องขออนุญาตหรือขึ้นทะเบียนตามประกาศฉบับนี้อยู่ในวันที่ประกาศนี้มีผลใช้บังคับ
ถ้าประสงค์จะประกอบกิจการต่อไปให้ยื่นคำขออนุญาตหรือขึ้นทะเบียน แล้วแต่กรณี
ต่อธนาคารแห่งประเทศไทยภายใน ๑๒๐ วันนับตั้งแต่วันที่ประกาศนี้มีผลใช้บังคับ ทั้งนี้
เมื่อได้ยื่นคำขออนุญาตหรือขึ้นทะเบียนแล้ว
ให้ดำเนินกิจการต่อไปได้จนกว่ารัฐมนตรีหรือธนาคารแห่งประเทศไทยจะมีคำสั่งเป็นอย่างอื่น

ข้อ ๖ ประกาศนี้ให้ใช้บังคับตั้งแต่วันที่ ๑๗
เมษายน ๒๕๖๑ เป็นต้นไป


ประกาศ ณ วันที่ ๑๗ เมษายน พ.ศ. ๒๕๖๑
อภิศักดิ์ ตันติวรวงศ์
รัฐมนตรีว่าการกระทรวงการคลัง






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๓/๑๗ เมษายน ๒๕๖๑